Otto Haslund

Otto Carl Bentzon Haslund (4. november 1842 i København – 30. august 1917 i Koldby, Thy) var en dansk maler. Han var bror til lægen Alexander Haslund og far til billedhuggeren Misse Haslund og kunsthandleren Ole Haslund. Haslund hørte til de malere, som upåvirket af impressionismen og andre strømninger fortsatte guldalderens malemåde.

Otto Haslund var søn af malermester Ole Henrik Haslund og Vilhelmine Beate Bentzon, gik i F.F. Helsteds tegneskole, kom på Kunstakademiet 1858, blev 1862 elev af Modelskolen, vandt 1864 den lille sølvmedalje, og fik 1866 afgangsbevis som maler, men søgte samtidig videre uddannelse hos Wilhelm Marstrand, Jørgen Roed, Niels Simonsen og P.C. Skovgaards private malerskoler. Han arbejdede også en tid i Vilhelm Kyhns atelier. Som Akademiets stipendiat foretog han 1873-74 en større studierejse til Italien.

Otto Haslund, der udstillede første gang 1865 og siden 1867 stadig har været repræsenteret på forårsudstillingerne, var oprindelig dyre – og landskabsmaler, men dyrkede efter sit ophold i Italien (især i Rom) også med meget held genren og portrættet. Han fik den Neuhausenske Præmie i 1871 for Hjemvenden fra et Marked; men han slog derpå med held ind på figurmaleriet. Foruden at udmærke sig ved en smagfuld tegning og en harmonisk kolorit er Otto Haslunds arbejder præget af en stor elskværdighed, der særlig lægger sig for dagen i hans motiver med børn. Det første i denne retning, Romerske abbater ryger i smug (1875), vakte berettiget opsigt og er efterfulgt af mange andre; et af dem, kaldet Koncert, en lunefuld Skildring af barnelivet, tilkendtes udstillingsmedaljen i 1887 og findes nu i Statens Museum for Kunst, der desuden ejer flere billeder af Haslund. I 1881 fik han atter den Neuhausenske Præmie for Køer drives gennem en granskov, og i 1891 "Hædrende omtale" ved jubilæumsudstillingen i Berlin. Haslund var medlem af udstillingskomiteen for Charlottenborg fra 1888, blev 1892 medlem af Akademiraadet, og i 1894 fik han titel af professor. Han blev Ridder af Dannebrog 1892, Dannebrogsmand 1902 og Kommandør af 2. grad 1906.

Blandt hans portrætter kan fremhæves brygger Carl Jacobsens, professor, dr. Valdemar Steenbergs, professor Vilhelm Bissens og en hel række børneportrætter.

Haslund, som begyndte at udstille 1865 med en vellykket radering, En Violinspiller, har senere raderet forskellige blade, også landskaber og bl.a. tegnet på stokken det af H.P. Hansen udførte træsnit Køer ved en Bondegaard (1875); han har tillige givet sig af med keramiske fremstillinger.

Haslund blev gift 6. september 1876 i København med Frederikke Aagaard (31. januar 1857 på Binnitze – 3. september 1923 i Hornbæk), datter af prokurator, forpagter og politiker Georg Aagaard og Charlotte Bartholin-Eichel, som gennem sin moder ned­stammer fra den mellemste Bendix Grodtschilling.

Han er begravet på Assistens Kirkegård.

Gengivelser af Haslund 
Malerier:
 Selvportræt 1908 (udstillingskomiteen, Charlottenborg)
 Maleri af Constantin Hansen 1873
 Afbildet på maleri af P.S. Krøyer, Musik i atelieret 1886 (Nasjonalgalleriet, Oslo), gentagelse 1887 (Den Hirschsprungske Samling)
 Maleri af August Jerndorff 1894 (Hirschsprung)
 Afbildet på maleri af Julius Paulsen 1902 (Thielska galleriet, Stockholm), studie dertil
 Afbildet på Viggo Johansens maleri af Et Akademiraadsmøde 1904 (Statens Museum for Kunst)
 Afbildet på maleri af Max Nathan udstillet 1904
 Maleri af Frederik Lange 1910 (Frederiksborgmuseet), studie dertil
 Maleri af Marius Hammann udstillet 1917
 Malerier af Gerda Schrader og L. Brammer

Andet:
 Tegninger af Christian Blache 1863, af Pietro Krohn samme år (Det Kongelige Bibliotek), 1867, 1875, 1876 (efter denne litografi) og 1877, af Kristian Zahrtmann 1867 og 1875, af Albert Price 1869 (Frederiksborgmuseet) og af Sven Brasch 1908
 Træsnit af H.P. Hansen 1884
 Buste af Vilhelm Bissen udstillet 1898
 Buste af Misse Haslund
 Karikatur af Alfred Schmidt
 Fotografier

Værker 
 Studekøretøj på heden (udstillet 1867)
 Ærø Vesterstrand (1866, Den Hirschsprungske Samling)
 Parti fra Gudhjem (1868, Bornholms Kunstmuseum)
 En bornholmsk Løkke (1871, Bornholms Kunstmuseum)
 En gammel hvid hest (1870)
 Hjemvenden fra et marked (1871, Neuhausens Præmie)
 Køer på en mark (1872, Statens Museum for Kunst og Nationalmuseum, Stockholm)
 Torvet i Anticoli (1873, Randers Kunstmuseum)
 Romerske abbater, der ryger i smug (1875)
 To gamle, der holder søndag (1879, Ny Carlsberg Glyptotek)
 Køer i en granskov (1881, Neuhausens Præmie)
 Under juletræet (1883)
 En lille vogterpige (1884)
 Drenge på stranden (1885)
 Får ved stranden (1887, Randers Kunstmuseum)
 Koncert (1887, Eckersberg Medaillen, Statens Museum for Kunst)
 Sommerdag ved Horneby (1890, Statens Museum for Kunst)
 En time i strikning (1890, Statens Museum for Kunst)
 Spindende bondekone fra Refsnæs (1891, Fyns Kunstmuseum)
 I en præstegårdshave (1893, Aros)
 Fra det gamle Glyptotek (1893)
 Aftenlandskab (1894, Statens Museum for Kunst)
 Fra Elbodalen. Formiddag (1902, ARoS Aarhus Kunstmuseum)

Portrætter 
 Maleren Christian Blache (1872)
 Ole Haslund (1878)
 Martin Hammerich (1882)
 Frk. Louise Lange (1882, Ny Carlsberg Glyptotek)
 Vilhelm Bissen (1885)
 Barnehovede, "Tulle" (1888, ARoS Aarhus Kunstmuseum)
 Professor Valdemar Steenberg (1888, Sct. Hans Hospital)
 Vilhelm Bissen (igen, 1889)
 Dobbeltportræt af brødrene Vagn og Helge Jacobsen (1891, Carlsberg Museum)
 Portræt af maleren Janus la Cour (1892, Fyns Kunstmuseum)
 Barneportræt (Fuglsang Kunstmuseum)
 Kirurg Axel Iversen (1893 og 1894, Region Hovedstaden (?), tidligere Kommunehospitalet)
 Bøje Benzon (1895)
 Kronprins Frederik (VIII) (1896)
 Professor Emil Christian Hansen (1897, Carlsberg Laboratorium og Frederiksborgmuseet)
 Professor Johan Kjeldahl (1898, Carlsberg Laboratorium)
 Godfred Christensen (1903, udstillingskommiteen, Charlottenborg)
 Frk. Aagaard (1907, Statens Museum for Kunst)
 Selvportræt (1908, udstillingskommiteen, Charlottenborg)
 Gruppebillede af kongefamilien, bl.a. prins Aage (Amalienborg)
 Brygger Carl Jacobsen
 Kopi af maleri af Christian Colbiørnsen
 Kopi af Hans Holbeins portræt af prinsesse Christine af Danmark (Frederiksborgmuseet)
Efter 1900 en lang række portrætter, landskaber samt enkelte interiører med figurer

Illustrationer 
 Sammen med Pietro Krohn: Johan Krohn: Peters Jul, 1. udgave 1866; samme: Billedbog for Børn, 1870.
 Christian Winther: Billedbog for Store og Smaa, 1871.
 Adam Oehlenschläger: Morgenvandring, udg. af Foreningen Fremtiden, 1878.
 Christian Richardt: I Efteraarsstormen (som forannævnte).
 til digte af H.V. Kaalund og Christian Winther i Ude og Hjemme, 1879-83.
 til Christian Winther: Christen og Lene, udg. af Foreningen Fremtiden, 1888.
Enkelte værker er i Den Kongelige Kobberstiksamling

Referencer

Eksterne henvisninger 
 

 Denne artikel bygger hovedsaglig på H.R. Baumanns Biografi i 1. udgave af Dansk biografisk leksikon, Udgivet af C. F. Bricka, 7 bind, side 124, Gyldendal, 1887-1905

Malere fra Danmark
Danskere i 1800-tallet
Personer fra København
Landskabsmalere
Personer i Dansk Biografisk Leksikon
Modtagere af Eckersberg Medaillen
Personer i Kraks Blå Bog (afdøde)
Kommandører af Dannebrog
Portrætmalere
Dyremalere
Modtagere af Thorvaldsen Medaillen
Titulære professorer fra Danmark
Modtagere af De Neuhausenske Præmier
Medlemmer af Akademiraadet